
פרוטוקול מס' 276
מישיבת ועדת החוקה, חוק ומשפט
יום ראשון, י"ד באב התשס"ד (1 באוגוסט 2004), שעה 12:00



סדר היום: הצעת חוק הבחירות לכנסת (תיקון מס' 52) (הרכב בית המשפט העליון בערעור על החלטת ועדת הבחירות המרכזית), התשס"ד-2004



נכחו:

חברי הוועדה: מיכאל איתן-היו"ר
                        רשף חן
                        אליעזר (צ'יטה) כהן
                        גדעון סער
                         יורי שטרן


מוזמנים:        אהוד שיל"ת,עו"ד             המפקח הארצי על הבחירות
                        לאה רקובר,עו"ד              הנהלת בתי המשפט
                        דלית דרור,עו"ד                משרד המשפטים


יועצת משפטית: תמי סלע

מנהלת הוועדה: דורית ואג

קצרנית: יפעת שפרכר



הצעת חוק הבחירות לכנסת (תיקון מס' 52) (הרכב בית המשפט העליון בערעור
על החלטת ועדת הבחירות המרכזית), התשס"ד-2004


היו"ר מיכאל איתן

הצעת חוק הבחירות לכנסת (תיקון מס' 52) (הרכב המשפט העליון בערעור על החלטת ועדת הבחירות המרכזית), התשס"ד-2004. החוק הזה הוגש על ידי חבר הכנסת גדעון סער. הוא עבר קריאה ראשונה. אנחנו יכולים להביא אותו לקריאה שנייה ושלישית עוד השבוע.  "בחוק הבחירות לכנסת (נוסח משולב), התשכ"ט-1969 , (להלן – החוק העיקרי), במקום סעיף 63א(ה), יבוא: "(ה) בהליך של אישור החלטת הוועדה המרכזית לפי סעיף קטן (ב) או בערעור על החלטת הוועדה המרכזית לפי סעיף קטן (ד) ידון בית המשפט העליון בתשעה שופטים ופסק דינו יהיה סופי; פסק הדין יימסר לוועדה המרכזית לא יאוחר מהיום ה-19 שלפני יום הבחירות."

גדעון סער:

האם הכוונה במילה "אישור" למקום שאין ערעור?

תמי סלע:

אם מחליטים לפסול מועמד, זה אוטומטית זה עובר לאישור של בית משפט עליון. זה לא ערעור, זה פשוט הליך שמחייב אישור. 

גדעון סער:

באישור החלטת הפסילה?

תמי סלע:

נכון. אם הוועדה מחליטה שלא לפסול, אז יש ערעור על ההחלטה.

גדעון סער:

זה כולל גם מועמדים וגם שמות?

תמי סלע:

האישור האוטומטי זה רק על מועמד יחיד. רשימה זה בכל מקרה ערעור.

גדעון סער:

זאת אומרת, התיקון הזה חל על מועמדים ורשימות.

תמי סלע:

התיקון חל על שניהם, פשוט יש אבחנה מבחינת..

היו"ר מיכאל איתן:

יש איזו שהיא אבחנה, השאלה היא אם צריך לקיים אותה.



גדעון סער:

יש אבחנה בסוג ההליך, אבל אין סיבה שתהיה אבחנה בסוג ההרכב.

היו"ר מיכאל איתן:

אבל עכשיו תהיה אבחנה בהליך.

תמי סלע:

זה יישאר. כשהוא דן בהחלטת אישור ובערעור ישבו 9.. 

גדעון סער:

למה אני צריך להעסיק 9 שופטים בפסילת מועמד? 

תמי סלע:

יכול להיות שהחלטת השופטים בשני המצבים תביא לזה שבסופו של דבר מועמד או רשימה לא ישתתפו בבחירות.

גדעון סער:

למה?

תמי סלע:

או שהם מאשרים את הפסילה של הוועדה, או שהם מחליטים לקבל את הערעור ואז הם  בהחלטתם פוסלים.

היו"ר מיכאל איתן:

ההגיון הוא שיהיו 9 בכל מקרה.

תמי סלע:

נכון, כדי שלא תהיה אבחנה.

היו"ר מיכאל איתן:

2. אחרי סעיף 64(ב) לחוק העיקרי יבוא:  "(ב1) בערעור על החלטת הוועדה המרכזית לאשר או לסרב לאשר השתתפות של רשימת מועמדים בבחירות לכנסת לפי הוראות סעיף 7א לחוק יסוד: הכנסת ידון בית המשפט העליון, על אף האמור בסעיף קטן (ב), בתשעה שופטים". לגבי הרשימה אמרנו שזה לפי הוראות סעיף 7א לחוק יסוד, לגבי המועמד..

תמי סלע:

זה סעיף 63א, שעוסק רק בפסילה לפי סעיף 7א.

היו"ר מיכאל איתן:

צריך לזכור שיש הליכי פסילה של מועמד שאינם קשורים ב7א.



תמי סלע:

זה נשאר לפי סעיף קטן..

היו"ר מיכאל איתן:

	גם של הרשימה.

גדעון סער:

זה לא צריך כי זה טכני.

תמי סלע:

זה נשאר לפי סעיף קטן (ב). הוא חל על הפסילות האחרות.

דלית דרור:

מאחר וירדה הדרישה מ-11 שופטים ל-9..

גדעון סער:

	אני לא רוצה למנוע מהם לשבת ב-11 שופטים.

דלית דרור:

	הם רשאים לקבוע 11 שופטים.

גדעון סער:

	זה לא מונע?

דלית דרור:

	זה לא מונע. 

תמי סלע:

עד היום היה כתוב שלושה והם ישבו בהרבה יותר. אין מגבלה.

דלית דרור:

אפשר להגיד שכוונת ועדת החוקה שזה יהיה 9 שופטים לפחות. אז נראה אם בניסוח אנחנו חייבים לכתוב את המילה "לפחות" או לא חייבים לכתוב אותה. 

היו"ר מיכאל איתן:

אני בעד לחסוך במילים. אני מוכן שתהיה כתובה המילה "לפחות". אני מעדיף לא לחוקק מילים מיותרות. אם עד היום היה מקובל שכשאומרים 3 זה 3 ומעלה,  אז ברור שכשאומרים 9 זה 9 ומעלה. אני סומך על בית המשפט העליון שכשהוא ירצה לדון ביוזמתו ב11 הוא לא יגיד: היינו רוצים ב-11, אבל הפרשנות אינה מאפשרת לנו. 




דלית דרור:

המהות של ההחלטה היא 9 לפחות.

תמי סלע:

בדיון הקודם ביקשת לדעת אם יש עוד סעיפים שבהם יש הרכב. מצאתי שיש רק סעיף אחד שבו יש הרכב מעל 3. רק  בערעור בחירות, שבו בית משפט לעניינים מינהליים פוסל בחירות, כתוב שבית המשפט העליון יישב בערעור על ההחלטה ב-5 שופטים או במספר בלתי זוגי גדול יותר.

דלית דרור:

	זה לא הגיוני. 

היו"ר מיכאל איתן:

צריך לתקן את זה ל-9. 

תמי סלע:

אבל זה נושא אחר.

היו"ר מיכאל איתן:

	גדעון, תרשום לעצמך עוד הצעה.  לא הגיוני שבערעור על תוצאות הבחירות לכנסת..

תמי סלע:

	יש פה היגיון אחר. בהצעה של חבר הכנסת סער יש הכרעות ערכיות מאוד משמעותיות.

היו"ר מיכאל איתן:

אבל ערעור על תוצאות הבחירות יכול לשנות את כל המפה הפוליטית. 

תמי סלע:

	אבל זה פחות דברים שעוסקים בערכיה של מדינת ישראל כמדינה יהודית ודמוקרטית.

היו"ר מיכאל איתן:

ערכיה של מדינת ישראל כמדינה יהודית ודמוקרטית יכולים להיקבע גם בחוקים אחרים שלא קשורים לבחירות. כאן נקודת הדגש שלו היתה לא על ערכיה של מדינת ישראל, אלא על ההתערבות של בית המשפט אל מול ההליך הפוליטי. 

תמי סלע:

	אני חושבת שגם וגם.

היו"ר מיכאל איתן:

מי בעד העברת החוק לקריאה שנייה ושלישית?

ה צ ב ע ה


בעד – פה אחד

אושר


הישיבה  ננעלה בשעה 12:30
